Imtella' Frar 13, 2021 F'xena mhux tas-soltu fil-belt ta' Dzerzhinsk fir-Russja, għadd ta' klieb intlemħu jiġru barra bil-pil tagħhom blu. Minkejja li hawn min forsi għoġbu dan il-kulur oriġinali fuq dawn il-klieb, din jaf tfisser li dawn il-klieb ġew ikkontaminati minn skart tossiku li ġej minn fabbrika li ilha abbandunata snin twal. Il-fabbrika ilha magħluqa għal dawn l-aħħar sitt snin wara li falliet. Fiż-żmien li għalqet is-sidien tagħha kienu ħarġu twissija lil dawk li jgħixu fil-madwar li fiha għad hemm ammont kbir ta' materjal tossiku, fosthom il-'copper sulphate'. Il-midja Russa rrappurtat kif aktarx il-klieb daħlu f'din il-fabbrika għall-irdoss, fejn spiċċaw ikkontaminati. Huma qed jiġu ċċekkjati u trattati mill-awtoritajiet tas-saħħa lokali.